Гугъуехьхэм къамыгъэдзыхэ адыгэ щIалэ
Къэбэрдей-Балъкъэрым и мызакъуэу, Урысей Федерацэми, къэрал куэдми щыцIэрыIуэщ ди лъахэгъу бэнакIуэ лъэщ, и теплъэкIи, и зыIыгъыкIэкIи пелуанхэр уи нэгу къыщIэзыгъэувэ щIалэ Iэчлъэч Махуэ Билал.
НыбжьыщIэ дыдэу щIидзэри, зыр адрейм кIэлъыкIуэу абы текIуэныгъэхэр къыщихьащ бэнэкIэ хуитымкIи, алыдж-урым бэнэкIэмкIи зыхэта зэпеуэ зэхуэмыдэхэм. Махуэм и спорт гъуэгуанэм, абы и гъащIэм и къекIуэкIыкIэм кIэлъыплъхэм фIыуэ дощIэ а ехъулIэныгъэхэм, лъагапIэхэм нэ-сын папщIэ Билал гугъуехьу зэпичар, лъэпощхьэпоуэ зэбэкъуар зыхуэдизыр. Ауэ абыхэм ящыщ зыми къигъэдзыхакъым Билал.
ЩIалэщIэм 2007 гъэм Урысей Федерацэм бжьыпэр щиубыда нэужь, а илъэс дыдэм дуней псом и бэнакIуэ нэхъ лъэщхэр щызэхуэса Баку къалэм кIуэри, абыи дыщэ медалыр къыщихьащ. Абы къыкIэлъыкIуащ 2009 гъэм Хернинг (Дание), 2010 гъэм Москва къалэхэм щекIуэкIа дунейпсо чемпионатхэр — абыхэм зыщыIущIахэми Махуэм къыпэлъэщын къахэкIакъым. Истамбыл 2011 гъэм дыжьын, 2015 гъэм Лас-Вегас домбеякъ медалхэр къыщилъэщащ. Европэми и чемпионщ Билал — 2010 гъэм Баку щызэхэта зэпеуэм щытекIуащ, дуней- псо кубокри а илъэс дыдэм Москва къыщихьащ.
И ехъулIэныгъэ нэхъыщхьэ дыдэм — Олимп Джэгухэм я чемпион зэрыхъуам — и дамыгъэр Махуэм къыщыIэрыхьэжар мы гъэрщ. Инджылызым и къалащхьэ Лондон 2012 гъэм щекIуэкIа Олимпиадэм Махуэ Билал Валерий и къуэр зэрыщытекIуам и щыхьэту дыщэ медалыр къызэрыхуагъэфэщам и хъыбар гуапэр бадзэуэгъуэм и 14-м дуней псом щызэIэпахащ.
Къэралым, республикэм, адыгэ лъэпкъым я щIыхьыр лъагэу зыIэт Махуэ Билал нобэрей махуэшхуэмкIэ ди гуапэу дохъуэхъу, и хъуэпсапIэхэр къехъулIэу, мурадыщIэхэм лъэIэсу псэуну ди гуапэщ.
